ร้าน Hidden Backyard มาในคอนเช็ปร้านสวยที่ซ่อนตัวอยู่ ภายในร้านบรรยากาศร่มรื่นครับ มีพื้นที่สีเขียวเป็นสวนขนาดใหญ่ นั่งตอนเย็น ๆ ช่วงอากาศดี ๆ น่าจะเพลิน ด้านในตกแต่งสไตล์โรงนาอังกฤษ หามุมถ่ายรูปดี ๆ เหมือนอยู่ร้านในต่างประเทศเลยครับ

ร้านนี้ขายทั้งอาหาร ขนมหวาน กาแฟ และเบียร์ต่าง ๆ มากมาย เรียกว่าเป็นร้านแฮงค์เอ้าท์ที่ตอบทุกโจทย์ครับ ถ้ามีนัดสังสรร ร้านนี้น่าสนใจนะครับ

ว่ากันด้วยเรื่องอาหาร ส่วนใหญ่เป็นเมนูอาหารต่างประเทศ ไม่ก็ออกแนวฟิวชั่นเล็ก ๆ 

จานแรกของผมเป็น พาสต้ามันกุ้ง (Shrimp paste pasta)  ผัดซอสครีม มีกุ้งและไข่กุ้งอัดแน่นเต็มจาน ด้วยความที่ไข่กุ้งให้มาเยอะมาก ทำให้พาสต้าจานนี้ออกแนวเค็มจัดเลยครับ ผมว่าถ้าลดความเค็มลง หรือลงการใส่ไข่กุ้งลง จานนี้ถือเป็นหน้าเป็นตาของทางร้านเลยครับ เพราะรสชาติเกือบจะดีแล้ว จัดจานก็โอเค แต่เค็มไปหน่อย

สลัดปูนิ่ม (Soft shell crab salad) จานนี้ไม่ได้ว้าวอะไรมาก แต่ก็คุ้มค่าคุ้มราคาพอสมควร เพราะให้ปูนิ่มทอดมาทั้งตัว ทานกับผักสลัดและน้ำสลัดเข้ากันดี แต่ต้องรีบทานหน่อย เพราะปูนิ่มโดนน้ำสลัดนาน ๆ ถึงจะทอดมา แต่มันจะแฉะเอาครับ

และ เสต็กเนื้อริบอาย (Rib eye steak) จานนี้ในจินตนาการของผม คือสเต็กเนื้อชิ้นหนา ๆ วางมาเต็มจาน แต่กลายเป็นว่าเป็นสเต็กเนื้อที่หั่นเต๋ามาเรียบร้อย วางบนมันบดและน้ำเกรวี่ เสียใจนิดหน่อย นึกว่าจะได้เห็นริบอายเต็ม ๆ ชิ้น ด้วยความที่เนื้อริบอายนิ่มอยู่แล้ว จานนี้โอเคครับ แค่ผิดหวังเรื่องหน้าตา และปริมาณครับ

เครื่องดื่มสั่งน้ำเปล่า แต่เห็นมีกาแฟด้วยเลยอยากลอง Iced Hidden Coffee น่าจะเป็นตัวที่ทางร้านพยายามจะทำให้เป็นซิกเนเจอร์ แต่ยังไม่รู้สึกถึงความโดดเด่นเท่าไหร่ อารมณ์กาแฟคาปูชิโน่ธรรมดาครับ

โดยรวม อาหารหน้าตาดีครับ รสชาติใช้ได้ แต่บางเมนูติดเค็มไปหน่อย ถ้าปรับปรุงได้ก็จะแจ๋วมาก เพราะร้านสวยสุด ๆ ร้านอยู่ในซอยแจ้งวัฒนะ 45 หายากสมชื่อเพราะซ่อนตัวอยู่ครับ